《端州积雨潦大涨有司供亿纷然民甚苦之》
明代·庞尚鹏

连月不一雨，一雨便连月。浲水没田庐，郊原尽鱼鳖。

干戈苦相寻，徵求贫彻骨。万口日嗷嗷，鲋鱼藏涸辙。

西江千里遥，斗水安能活。吁嗟行路人，相盻如胡越。

时事转多艰，念之中肠热。天高视听卑，耳目何辽绝。

谁为万言书，绘图上天阙。世运苟太平，甘齧山中雪。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。